CELEX: 32021R1761
Language: ro
Date: 2021-10-05 00:00:00
Title: Regulamentul de punere în aplicare (UE) 2021/1761 al Comisiei din 5 octombrie 2021 de prelungire a unei derogări de la Regulamentul (CE) nr. 1967/2006 al Consiliului în ceea ce privește distanța minimă față de coastă, adâncimea minimă a mării și interzicerea pescuitului în habitatele protejate pentru năvoadele de plajă utilizate în apele teritoriale ale Croației

6.10.2021   
               
               
                  RO
               
               
                  Jurnalul Oficial al Uniunii Europene
               
               
                  L 353/6
               
            
         REGULAMENTUL DE PUNERE ÎN APLICARE (UE) 2021/1761 AL COMISIEI
         din 5 octombrie 2021
         de prelungire a unei derogări de la Regulamentul (CE) nr. 1967/2006 al Consiliului în ceea ce privește distanța minimă față de coastă, adâncimea minimă a mării și interzicerea pescuitului în habitatele protejate pentru năvoadele de plajă utilizate în apele teritoriale ale Croației
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1967/2006 al Consiliului din 21 decembrie 2006 privind măsurile de gestionare pentru exploatarea durabilă a resurselor halieutice în Marea Mediterană, de modificare a Regulamentului (CEE) nr. 2847/93 și de abrogare a Regulamentului (CE) nr. 1626/94 (1), în special articolul 4 alineatul (5) și articolul 13 alineatele (5) și (10),
         întrucât:
         
                     (1)
                  
                  
                     La data de 22 octombrie 2018, Comisia a adoptat Regulamentul de punere în aplicare (UE) 2018/1586 (2) de instituire a unei derogări de la articolul 4 alineatul (1) primul paragraf și de la articolul 13 alineatul (1) primul paragraf din Regulamentul (CE) nr. 1967/2006 în ceea ce privește distanța minimă față de coastă, adâncimea minimă a mării și interzicerea pescuitului în habitatele protejate pentru năvoadele de plajă utilizate în apele teritoriale ale Croației. Derogarea viza utilizarea năvoadelor de plajă tradiționale de tip „girarica” și „migavica” pentru pescuitul de specii de smarid (Spicara smaris), precum și utilizarea năvoadelor de plajă tradiționale de tip „šabakun” cu dimensiuni mari ale ochiului de plasă pentru pescuitul de specii de seriolă (Seriola dumerili) și a năvoadelor de plajă tradiționale de tip „oližnica” pentru pescuitul de aterină (Atherina boyeri) în apele teritoriale ale Croației. Derogarea expiră la 26 octombrie 2021.
                  
               
                     (2)
                  
                  
                     La 22 martie 2021, Comisia a primit din partea Croației o cerere de prelungire a derogării respective privind utilizarea năvoadelor de plajă tradiționale de tip „oližnica” pentru pescuitul de aterină (Atherina boyeri) și a năvoadelor de plajă tradiționale de tip „girarica” și „migavica” pentru pescuitul de specii de smarid (Spicara smaris) în apele teritoriale croate. În cadrul aceleiași cereri, Croația a solicitat prelungirea derogării de la articolul 4 alineatul (1) primul paragraf din Regulamentul (CE) nr. 1967/2006 în ceea ce privește utilizarea năvoadelor de plajă tradiționale de tip „girarica” și „migavica” pentru pescuitul de specii de smarid (Spicara smaris).
                  
               
                     (3)
                  
                  
                     Croația a furnizat informații actualizate și justificări tehnice pentru reînnoirea derogării respective.
                  
               
                     (4)
                  
                  
                     Croația a adoptat planul de gestionare prin ordonanță ministerială (3) în conformitate cu articolul 19 alineatul (2) din Regulamentul (CE) nr. 1967/2006 (denumit în continuare „planul de gestionare al Croației”) la 15 septembrie 2021.
                  
               
                     (5)
                  
                  
                     Cererea se referă la activități de pescuit deja autorizate de Croația și vizează navele care practică acest tip de pescuit de mai mult de 5 ani și care își desfășoară activitatea în cadrul planului de gestionare al Croației.
                  
               
                     (6)
                  
                  
                     Cererea se referă la 71 de nave enumerate în planul de gestionare al Croației care reglementează operațiunile cu năvoade de plajă în apele teritoriale croate, iar planul de gestionare garantează că efortul de pescuit nu va crește în continuare, astfel cum se prevede la articolul 13 alineatul (9) din Regulamentul (CE) nr. 1967/2006.
                  
               
                     (7)
                  
                  
                     Navele respective sunt incluse pe o listă comunicată Comisiei în conformitate cu articolul 13 alineatul (9) din Regulamentul (CE) nr. 1967/2006.
                  
               
                     (8)
                  
                  
                     Comitetul științific, tehnic și economic pentru pescuit (CSTEP) a evaluat prelungirea derogării solicitată de Croația și planul de gestionare aferent al Croației în cadrul sesiunii plenare care a avut loc în perioada 22-26 martie 2021 (4).
                  
               
                     (9)
                  
                  
                     CSTEP a remarcat că planul de gestionare prezintă îmbunătățiri majore în comparație cu planul anterior, în special în ceea ce privește îmbunătățirea selectivității și încercările de a efectua evaluări exploratorii ale stocurilor și de a fixa puncte de referință.
                  
               
                     (10)
                  
                  
                     Prelungirea derogării solicitată de Croația îndeplinește condițiile prevăzute la articolul 4 alineatul (5) și la articolul 13 alineatele (5) și (9) din Regulamentul (CE) nr. 1967/2006.
                  
               
                     (11)
                  
                  
                     Prelungirea derogării solicitată de Croația afectează un număr limitat de nave, comparativ cu zona vastă de repartiție a flotelor naționale de pescuit, reprezentând mai puțin de 1 % din întreaga flotă croată și mai puțin de 1 % din tonajul brut (GT) al întregii flote naționale.
                  
               
                     (12)
                  
                  
                     Există constrângeri geografice specifice care limitează zonele de pescuit, legate atât de structura morfologică distinctă a Croației, caracterizată de o coastă lungă cu numeroase insule, cât și de distribuția spațială a speciilor vizate, care se limitează exclusiv la anumite locuri și zone din regiunile de coastă la adâncimi mai mici de 50 m.
                  
               
                     (13)
                  
                  
                     În ceea ce privește pescuitul de specii de smarid cu năvoade de plajă de tip „girarica” și „migavica”, cererea vizează activitățile de pescuit desfășurate de nave cu o lungime totală mai mică sau egală cu 12 metri și cu o putere a motorului mai mică sau egală cu 85 kW cu plase de fund remorcate, realizate în mod tradițional deasupra solurilor submarine de Posidonia, în conformitate cu articolul 4 alineatul (5) primul paragraf din Regulamentul (CE) nr. 1967/2006. În plus, activitatea de pescuit constând în pescuitul de specii de smarid afectează aproximativ 4 % din zona acoperită de soluri submarine de Posidonia oceanica în cadrul zonei vizate de planul de gestionare și mai puțin de 3 % din solul submarin de iarbă de mare din apele teritoriale ale Croației, în conformitate cu cerințele de la articolul 4 alineatul (5) primul paragraf punctele (ii) și (iii) din Regulamentul (CE) nr. 1967/2006.
                  
               
                     (14)
                  
                  
                     Pescuitul nu poate fi efectuat cu alte unelte, deoarece numai năvoadele de plajă au caracteristicile tehnice necesare pentru acest tip de pescuit.
                  
               
                     (15)
                  
                  
                     În plus, pescuitul nu are un impact semnificativ asupra mediului marin, deoarece năvoadele de plajă sunt unelte foarte selective. Planul de gestionare al Croației prevede toate definițiile relevante cu privire la activitățile de pescuit în cauză și garantează că se vor elibera autorizații de pescuit doar pentru cele 71 de nave specificate care sunt autorizate să pescuiască de către Croația. În acest sens, se remarcă faptul că, în conformitate cu planul de gestionare al Croației și cu ordonanța ministerială, zonele de pescuit pentru năvoadele de plajă de tip „migavica”, „girarica” și „oližnica” sunt stabilite în anexa II la planul de gestionare al Croației, în timp ce năvoadele de plajă de tip „oližnica” pentru pescuitul de aterină sunt permise numai în zona definită din subzona de pescuit „E4” și o parte din subzona „F2”. În plus, utilizarea năvoadelor de plajă este interzisă în zonele identificate ca parcuri naționale și habitate speciale.
                  
               
                     (16)
                  
                  
                     Activitățile de pescuit în cauză îndeplinesc cerințele de la articolul 4 alineatul (1) al doilea paragraf din Regulamentul (CE) nr. 1967/2006, deoarece năvoadele sunt tractate în coloana de apă și nu ating fundul mării.
                  
               
                     (17)
                  
                  
                     Cerințele prevăzute la articolul 8 alineatul (1) litera (h) din Regulamentul (CE) nr. 1967/2006, astfel cum a fost înlocuit de articolul 8 alineatul (1) și de anexa IX partea B secțiunea I la Regulamentul (UE) 2019/1241 al Parlamentului European și al Consiliului (5), nu se aplică deoarece se referă la traulere.
                  
               
                     (18)
                  
                  
                     Croația a autorizat o derogare de la dimensiunea minimă a ochiurilor de plasă în ceea ce privește utilizarea năvoadelor de plajă tradiționale de tip „oližnica” pentru pescuitul de aterină (Atherina boyeri) stabilită la articolul 9 alineatul (3) din Regulamentul (CE) nr. 1967/2006 pe baza îndeplinirii cerințelor articolului 9 alineatul (7) din regulamentul respectiv, având în vedere caracterul foarte selectiv al activităților de pescuit în cauză, efectul lor neglijabil asupra mediului marin și faptul că nu sunt afectate de dispozițiile articolului 4 alineatul (5) din Regulamentul (CE) nr. 1967/2006.
                  
               
                     (19)
                  
                  
                     Articolul 9 din Regulamentul (CE) nr. 1967/2006 a fost eliminat prin Regulamentul (UE) 2019/1241. Cu toate acestea, în conformitate cu punctul 4 din partea B a anexei IX la Regulamentul (UE) 2019/1241, derogările de la dimensiunile minime ale ochiurilor de plasă adoptate în temeiul articolului 9 din Regulamentul (CE) nr. 1967/2006 care erau în vigoare la 14 august 2019 pot continua să se aplice, cu condiția să nu conducă la creșterea capturilor de puiet. Prelungirea derogării solicitată de Croația îndeplinește condițiile prevăzute la articolul 15 alineatul (5) din Regulamentul (CE) nr. 1967/2006 și la punctul 4 din partea B a anexei IX la Regulamentul (UE) 2019/1241, deoarece nu conduce la o deteriorare a standardelor de selectivitate, în special în ceea ce privește creșterea capturilor de puiet, existente la 14 august 2019 și vizează atingerea obiectivelor și a țintelor stabilite la articolele 3 și 4 din respectivul regulament.
                  
               
                     (20)
                  
                  
                     Comisia ia act de faptul că Croația nu a autorizat în planul său de gestionare o derogare de la cerințele prevăzute la articolul 9 alineatul (3) din Regulamentul (CE) nr. 1967/2006, astfel cum au fost înlocuite de articolul 8 alineatul (1) și anexa IX partea B punctul 4 la Regulamentul (UE) 2019/1241 în ceea ce privește utilizarea năvoadelor de plajă tradiționale de tip „girarica” și „migavica” pentru pescuitul de specii de smarid (Spicara smaris).
                  
               
                     (21)
                  
                  
                     Activitățile de pescuit în cauză se desfășoară la o distanță de 500 de metri de coastă și nu interferează așadar cu activitățile altor nave.
                  
               
                     (22)
                  
                  
                     Planul de gestionare al Croației asigură un nivel minim al capturilor din speciile menționate în partea A a anexei IX la Regulamentul (UE) 2019/1241, deoarece speciile vizate sunt aterina (Atherina boyeri) și speciile de smarid (Spicara smaris), care nu sunt menționate în partea A a anexei IX la Regulamentul (UE) 2019/1241.
                  
               
                     (23)
                  
                  
                     Activitățile de pescuit sunt foarte selective și nu vizează cefalopodele.
                  
               
                     (24)
                  
                  
                     Planul de gestionare adoptat de Croația include măsuri pentru monitorizarea activităților de pescuit, astfel cum se prevede la articolul 4 alineatul (5) al cincilea paragraf și la articolul 13 alineatul (9) al treilea paragraf din Regulamentul (CE) nr. 1967/2006.
                  
               
                     (25)
                  
                  
                     Activitățile de pescuit în cauză îndeplinesc cerințele prevăzute la articolul 14 din Regulamentul (CE) nr. 1224/2009 al Consiliului (6).
                  
               
                     (26)
                  
                  
                     Prin urmare, este oportun ca derogările solicitate să fie prelungite cu doi ani.
                  
               
                     (27)
                  
                  
                     Croația trebuie să raporteze Comisiei la timp și în conformitate cu planul de monitorizare prevăzut în planul de gestionare al Croației.
                  
               
                     (28)
                  
                  
                     O limitare a perioadei derogării va permite adoptarea rapidă a unor măsuri de gestionare corective, în cazul în care raportul prezentat Comisiei va indica o stare de conservare nesatisfăcătoare a stocurilor exploatate, prevăzându-se totodată posibilitatea de consolidare a bazei științifice în vederea îmbunătățirii planului de gestionare.
                  
               
                     (29)
                  
                  
                     Întrucât derogarea acordată prin Regulamentul de punere în aplicare (UE) 2018/1586 expiră la 26 octombrie 2021, pentru a asigura continuitatea juridică, prezentul regulament trebuie să se aplice de la 27 octombrie 2021.
                  
               
                     (30)
                  
                  
                     Din motive de securitate juridică, prezentul regulament trebuie să intre în vigoare în regim de urgență.
                  
               
                     (31)
                  
                  
                     Prezentul regulament nu aduce atingere poziției Comisiei privind conformitatea activității care face obiectul acestei derogări cu alte acte legislative ale UE, în special cu Directiva 92/43/CEE a Consiliului (7).
                  
               
                     (32)
                  
                  
                     Măsurile prevăzute în regulament sunt conforme cu avizul Comitetului pentru pescuit și acvacultură,
                  
               ADOPTĂ PREZENTUL REGULAMENT:
         
            Articolul 1
            Derogare
            
               (1)   Articolul 4 alineatul (1) primul paragraf din Regulamentul (CE) nr. 1967/2006 nu se aplică în apele teritoriale ale Croației navelor care pescuiesc specii de smarid (Spicara smaris) cu năvoade de plajă de tip „girarica” și „migavica”.
            
            
               (2)   Articolul 13 alineatul (1) primul paragraf din Regulamentul (CE) nr. 1967/2006 nu se aplică în apele teritoriale ale Croației navelor care desfășoară următoarele activități de pescuit:
               
                           (a)
                        
                        
                           pescuitul de aterină (Atherina boyeri) cu năvoade de plajă de tip „oližnica”; și
                        
                     
                           (b)
                        
                        
                           pescuitul de specii de smarid (Spicara smaris) cu năvoade de plajă de tip „girarica” și „migavica”.
                        
                     
            
               (3)   Năvoadele de plajă menționate la alineatele (1) și (2) se utilizează de către navele care:
               
                           (a)
                        
                        
                           poartă un număr de înregistrare stabilit în planul de gestionare adoptat de Croația;
                        
                     
                           (b)
                        
                        
                           practică acest tip de pescuit de mai mult de cinci ani și nu implică nicio creștere a efortului de pescuit desfășurat; și
                        
                     
                           (c)
                        
                        
                           dețin o autorizație de pescuit și operează conform planului de gestionare adoptat de Croația în conformitate cu articolul 19 alineatul (2) din Regulamentul (CE) nr. 1967/2006.
                        
                     
         
         
            Articolul 2
            Planul de monitorizare și raportul
            Croația transmite Comisiei, până la data de 26 octombrie 2023, un raport întocmit în conformitate cu planul de monitorizare prevăzut în planul de gestionare menționat la articolul 1 alineatul (3) litera (c).
         
         
            Articolul 3
            Intrarea în vigoare
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 27 octombrie 2021 până la 26 octombrie 2023.
         
         
            Prezentul regulament este obligatoriu în toate elementele sale și se aplică direct în statele membre în conformitate cu tratatele.
            Adoptat la Bruxelles, 5 octombrie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 409, 30.12.2006, p. 11.
         
            (2)  Regulamentul de punere în aplicare (UE) 2018/1586 al Comisiei din 22 octombrie 2018 de instituire a unei derogări de la Regulamentul (CE) nr. 1967/2006 al Consiliului în ceea ce privește distanța minimă față de coastă, adâncimea minimă și interzicerea pescuitului deasupra habitatelor protejate pentru năvoadele de plajă utilizate în apele teritoriale ale Croației (JO L 264, 23.10.2018, p. 16).
         
            (3)  „Pravilnik o obavljanju gospodarskog ribolova na moru obalnim mrežama potegačama, JO 30/18 și modificările ulterioare 49/18, 78/18, 54/19, 27/21 și 100/21”.
         
            (4)  Comitetul științific, tehnic și economic pentru pescuit (CSTEP) – Raportul celei de-a 66-a sesiuni plenare (PLEN-21-01). EUR 28359 EN, Oficiul pentru Publicații al Uniunii Europene, Luxemburg, 2021, disponibil la adresa: https://stecf.jrc.ec.europa.eu/reports/plenary/-/asset_publisher/oS6k/document/id/2851300
         
            (5)  Regulamentul (UE) 2019/1241 al Parlamentului European și al Consiliului din 20 iunie 2019 privind conservarea resurselor piscicole și protecția ecosistemelor marine prin măsuri tehnice, de modificare a Regulamentelor (CE) nr. 1967/2006 și (CE) nr. 1224/2009 ale Consiliului și a Regulamentelor (UE) nr. 1380/2013, (UE) 2016/1139, (UE) 2018/973, (UE) 2019/472 și (UE) 2019/1022 ale Parlamentului European și ale Consiliului și de abrogare a Regulamentelor (CE) nr. 894/97, (CE) nr. 850/98, (CE) nr. 2549/2000, (CE) nr. 254/2002, (CE) nr. 812/2004 și (CE) nr. 2187/2005 ale Consiliului (JO L 198, 25.7.2019, p. 105).
         
            (6)  Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem de control al Uniunii pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (JO L 343, 22.12.2009, p. 1).
         
            (7)  Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică (JO L 206, 22.7.1992, p. 7).